Folketing
2010-04-21

I al beskedenhed tror jeg nu også, at hr. Eigil Andersen har en bedre indsigt i, hvordan det fungerede i det gamle Sovjetunionen, end jeg som liberal politiker har. Når det så er sagt, er jeg meget åben over for den proces, der nu skal ske vedrørende afbureaukratisering. Jeg tror ærlig talt ikke, at alle gode tanker om afbureaukratisering er tænkt i Beskæftigelsesministeriet eller i Folketinget. Det kan være, at hr. Eigil Andersen har nogle forslag til afbureaukratisering, og dem ser jeg gerne på, men jeg kan sige så meget, at jeg helt generelt gerne vil stille mig meget åben i den her afbureaukratiseringsproces, også fordi der jo er mange ledige, der sikkert kunne bidrage med noget her. Det, jeg nogle gange oplever som beskæftigelsesminister, er netop at få breve fra ledige, hvor de siger, at der altså er nogle ting, der er for bureaukratiske, eller de spørger, om ikke man kunne gøre det her lidt nemmere. Det hører jeg også fra medarbejdere, både i jobcentre og i a-kasser, og derfor vil jeg bare i det hele sige, at jeg stiller mig meget åben over for de forslag, der måtte komme, jeg vil kigge på dem og tage dem op til seriøs overvejelse. Og som sagt skal hr. Eigil Andersen ikke væbne sig med ret meget mere tålmodighed.